FLYSTUA – Oslo og omegn modellflyklubb

**Velkommen!**

**Flystuas 10. ordinære årsmøte**

**Tirsdag 14. mars kl. 1900 på Hovstua**

*Saksliste:*

1. Godkjenne de stemmeberettigede.
2. Godkjenne innkallingen og sakslisten.
3. Velge dirigent, referent og to medlemmer til å underskrive protokollen.

Åpent valg.

1. Behandle idrettslagets årsberetning, jf. vedlegg A.
2. Behandle idrettslagets regnskap i revidert stand. Fremlegges på årsmøtet.

Oversikt over eiendeler, jf. vedlegg C.

1. Behandle saker og forslag:
2. Revisjon av hjemmesidene:

Sidene har et flott og innbydende utseende, men det er behov for en ordentlig opprydding. Vi må også ta stilling til om vi skal fortsette med WordPress eller går for en enklere og mer brukervennlig løsning.

1. Arrangere vårtreff
2. Fortsette med ukentlig gressklipping på Bogstad i sommersesongen
3. Fastsette medlemskontingent. Den gjeldende satsen foreslås videreført (kr 300).
4. Vedta idrettslagets budsjett. Vedlegg D, styrets forslag.
5. Behandle idrettslagets organisasjonsplan, jf. vedlegg E.
6. Foreta valg til styre og andre funksjoner, se neste side.

Oslo 2. mars 2023

Tom Venstad, leder i styret

**Velges på årsmøtet:**

1. Styre: Leder, nestleder, to styremedlemmer og to varamedlemmer
2. Sekretær
3. Webmaster
4. Klubbmester
5. Kasserer
6. Revisor
7. Droneansvarlig
8. Instruktører
9. Valgkomité - to medlemmer

*Valgene er for ett år.*

**Vedlegg:**

A: Årsberetning

[B: Regnskap og revisjonsberetning: Fremlegges på årsmøtet]

C: Oversikt over eiendeler

D: Styrets budsjettforslag

E: Organisasjonsplan

F: Oversikt over hvem som har hatt verv forrige år

G: Styrets forretningsorden

H: Klubbens flyregler og NLFs handlingsplan ved ulykker

**Vedlegg A:**

**Flystua – årsberetning for 2022**

Klubbens styre har under valgperioden bestått av:

Leder: Tom Venstad

Nestleder: Bjørn-Ove Stensbøl

Styremedlem: Jørn Eide

Lasse Moer

Varamedlemmer: Leif Bjørgo

Jørn Rosenberg

Også første del av 2022 ble preget av korona, noe som satte begrensninger for aktiviteten i klubben i første del av året.

I mars fikk vi den triste beskjeden om at Ottar Stensbøl var gått bort; modellflysportens vennlige Grand Old Man. Det er neppe noen i Norge som har gjort mer for modellflysporten enn Ottar. Ottar markerte seg på flere områder: både som forfatter av Modellflyhåndboken, arrangør av Pelleuka på Pellestova og som ivrig forkjemper for sporten i en rekke andre sammenhenger. Vi er svært takknemlige for innsatsen og for å ha hatt Ottar som kamerat og klubbmedlem. Blomster ble sendt hjem til Bjørn-Ove, og vi sendte en siste blomsterhilsen, til Ottars bisettelse.

I påsken var det mye fint vær, med godt oppmøte på Bogstad flere av dagene.

Årsmøtet ble forsinket på grunn av korona. Møtet ble avholdt første torsdag etter påske (21. april).

Et stykke ut i året begynte det å komme signaler om obligatorisk registrering i droneregisteret for modellflygere, med krav om betaling. Flere i klubben reagerte på dette. Heldigvis er dette så langt lagt på is. Vi håper at fornuften seirer, og at dette er en avsluttet trussel.

Ut over sommeren og høsten ble det arrangert flere flytreff på Bogstad, og aktiviteten kom i gang igjen for fullt. Det var svært hyggelig å kunne dyrke hobbyen igjen i samvær med klubbkamerater.

Ut over høsten arrangerte vi igjen innendørsmøter på Hovstua. Blant annet fikk vi et flott foredrag fra Atle Klungrehaug om avanserte frifluktmodeller. Vi fikk også et spennende foredrag fra Ragnar hvor han fortalte om tiden som jagerflyger, og viste fram sin flotte storskala modell av F-86K (som han fløy fullsize). Leif holdt også et svært interessant innlegg om 3D-printing av modeller.

Leif er flink til å rekruttere, og vi hadde på enkelte av møtene svært godt oppmøte. Det er viktig at vi tar vare på nye medlemmer slik at de blir værende i klubben. Ikke minst er det viktig at vi gjør noe med hjemmesidene slik at vi får tydeliggjort at det er jevn og god aktivitet i klubben. Slik hjemmesidene fungerer i dag, er det ikke så godt å få synliggjort det. Det vises til eget forslag om hjemmesiden under punkt 6.

Klubbens tradisjonelle julemøte ble avholdt 3. januar. På møtet fikk vi besøk av Tommy Halden Jahr som holdt et fint innlegg om en av bærebjelkene i norsk modellflyhistorie: Erik Engelhardt Olsens modellflyfabrikk. Tommy hadde også med seg en del modeller for salg. I tillegg holdt Leif et interessant foredrag om moderne radioteknologi.

Klubben har per mars 2023 68 medlemmer.

Flystua har forholdsvis solid økonomi; det vises til nærmere informasjon i regnskapet.

Tom Venstad Bjørn-Ove Stensbøl Jørn Eide Lasse Moer

**Vedlegg B:**

**Regnskap og revisjonsberetning**

Regnskap og revisjonsberetning blir fremlagt på årsmøtet.

**Vedlegg C:**

**Oversikt over eiendeler (material-liste)**

1 stk. gressklipper «KLIPPO» (hos Tom Venstad)

1 stk. støymåler (hos Ragnar Olsen)

1 stk. skolefly (hos Lasse Moer)

1 stk. DX6 sender (hos Lasse Moer)

1 stk. klubb-banner (hos Lasse Moer)

1 stk. laptop PC (hos Arne Husby)

1 stk. skriver (hos Arne Husby)

1 stk. kulegrill (hos Ragnar Olsen)

Ovennevnte er avskrevet i regnskapet.

Klubbens fysiske arkiv oppbevares på styreleders kontor

**Vedlegg D:**

**Styrets budsjettforslag for 2023**

Klubben har ingen store forventede utgifter.

Leie av klubblokale på Hovstua 3 000

Klubbdrift generelt 700

Godtgjørelse sekretær 2 000

Utgiftsdekning sekretær 1 000

Underslags- og styreansvarsforsikring 1 100

Domeneshop 600

Bankgebyrer 1 100

Medlemskontingent æresmedlem og utgiftsdekning

klubbmester 1 000

Gressklipping 12 000

Sum kostnader 22 500

Forventede inntekter – kontingent mv. 22 500

Overskudd drift 0

**Vedlegg E:**

**Organisasjonsplan 2023**

**1 Generelt**

Oslo Idrettskrets (OIK) godkjente lov samt Luftfartstilsynets (LT) forskrift av 1. januar 2016 er klubbens formelle underlag.

Idrettslaget Flystua er tilsluttet Norges Luftsportforbund (NLF) og vi har Modellflyhåndboka (MFH) som driftsunderlag. Disse utgjør sammen ved våre flyregler, årsmøtevedtak og retningslinjer fra NLF klubbens "kjøreregler".

Organisasjonsplanen regulerer idrettslagets/klubbens interne organisasjon og aktivitet.

**2 Møter**

Alle møter hvor viktige saker skal behandles skal ha en saksliste med eventuelle saksdokumenter som sendes ut i god tid. E-post kan med fordel brukes i det forberedende arbeidet. Protokoll føres ved styremøter og andre viktige møter.

Det vises også til styrets forretningsorden.

**3 Aktiviteter**

Medlemmenes idrettsutøvelse er modellflyvning, og først og fremst radiostyrte fly med elektromotor. Også andre former for modellflyvning kan drives.

Klubben skal arbeide for kompetanse- og ferdighetsoppbygging hos medlemmene. Det er et mål at alle utøverne i klubben har Flygebevis A.

Klubbens medlemsmøter avholdes i vintersesongen kl. 19:00 onsdager på nærmere avtalte datoer, på Hovstua.

I sommersesongen avholdes medlemsmøtene kl. 10:00 annen lørdag i måneden på friområdet på Bogstad. Er været dårlig, flyttes møtet til søndagen samme helg. Eventuelt avtaler vi flytreff på bestemte datoer. Vi prøver uansett å møtes for å fly i tiden mellom kl. 10:00 og 12:00 på lørdager og søndager, så sant været tillater det.

**4 Kommunikasjon**

Vi kommuniserer gjennom e-post og via klubbens hjemmeside. Viktig informasjon skal videreføres til medlemmene.

Klubben skal holde elektronisk arkiv. Loven, organisasjonsplanen, drifts- og flyregler, årsmøteprotokoll og andre sentrale protokoller og referater skal her være tilgjengelige for medlemmene.

Det legges ut et uformelt referat fra medlemsmøtene på hjemmesiden.

**5 Stillinger og funksjoner**

I tillegg til styre, revisor, valgkomite og instruktører, har klubben følgende stillinger og funksjoner som velges på årsmøtet:

- Sekretær: Er klubbens arkivar med ansvar for å holde klubbens arkiv oppdatert i samarbeid med webmaster. Bistår styret med offisielle registreringer, korrespondanse og føring av møteprotokoller og referater.

- Webmaster: Er ansvarlig for drift, oppdatering og utvikling av hjemmesiden.

- Klubbmester: Tilrettelegger klubbens møter og arrangementer.

- Sikkerhetsansvarlig: Utfører sitt verv i henhold til Modellflyhåndboka punkt 3.5.

- Kasserer: Har sammen med et av styrets medlemmer prokura og foretar utbetalinger godkjent av styret. Fører klubbens regnskap og har årsregnskapet klart for revisjon i første halvdel av januar. Utarbeider forslag til klubbens budsjett. Forestår oppdatering av prokura ved behov.

- Droneansvarlig: Forestår kontakt med dronemiljøet i klubben.

**Vedlegg F:**

**Hvem som har hatt verv i 2022 (valgene er for ett år)**

*Styre:* Tom Venstad (leder)

Bjørn-Ove Stensbøl (nestleder)

Jørn Eide

Lasse Moer

Leif Bjørgo (varamedlem)

Jørn Rosenberg (varamedlem)

*Sekretær:* Arne Husby

*Webmaster:* Ole Kristian Losvik og Lasse Moer

*Klubbmester:*  Leif Bjørgo

*Sikkerhetsansvarlig:* Jørn Eide

*Kasserer:* Jørn Eide

*Revisorer:* Lasse Moer

*Droneansvarlig:* Leif Bjørgo

*Valgkomite:* Simen A. Bergan Lange ogPer Jan Dyrnes

*Modellflyinstruktører:* Leif Bjørgo

Jørn Eide

Bjørn-Ove Stensbøl

Arne Simonsen

Jan Ivar Sparingen

Valgene er for ett år.

**Vedlegg G:**

**Styrets forretningsorden**

Styremøter kalles normalt inn av styreleder.

Innkalte styremøter skal ha en saksliste som sendes ut i rimelig tid sammen med ev. saksdokumenter. Styremedlemmene skal bekrefte oppmøte. Er man forhindret fra å møte, kan meninger om de forskjellige sakene fremføres skriftlig til behandling på møtet.

En praktisk ordning som har mye for seg, er møter per e-post. Det kan være vanskelig å finne en dag som passer samtlige. For at slike møter skal fungere, må samtlige styremedlemmer inklusive varamann gi uttrykk for sine meninger i de aktuelle sakene. Et forslag til vedtak vil bli satt opp til ferdigbehandling etter at alle har kommet med innspill. Følgende e-postadresse brukes i styresaker: styre@flystua.no.

En tredje mulig møteform er "ad-hoc" styremøter hvor et vedtaksført antall (tre eller flere) styremedlemmer tilfeldig møtes og behandler en aktuell sak. Protokollen skal da undertegnes av samtlige som er til stede.

All korrespondanse som har emne "Styresak" skal besvares av samtlige i styret.

Det føres protokoll som arkiveres ved alle styremøter.

Vedtatt av styret, 17. februar 2020

**Vedlegg H:**

**Klubbens flyregler**

Vi er et idrettslag tilsluttet Norges idrettsforbund og vi bruker reglene i Modellflyhåndboka til Norsk Luftsportforbund for å ivareta sikkerheten på en god måte. På Bogstad driver vi vår aktivitet på like fot med andre brukere og legger vekt på å vise hensynsfull, vennlig, inkluderende og fleksibel fremferd.

Vi gjør ikke-medlemmer som vil fly sammen med oss oppmerksom på at det er klare restriksjoner på modellflyging som ikke utføres i regi av modellflyklubber[[1]](#footnote-1), og vi skal anmode dem om å følge våre sikkerhetsregler.

1. Ankomst: Vi flyr ikke hvis det er stor aktivitet av andre brukere. Bruk hodet! Parker ikke på ridestien. Bruk parkeringsplassen.

2. Depot: Legg depotområdet minst 5 meter vekk fra ridestien. Hester blir lett urolige og skremte. Dette er blitt påklaget. Vær rolige når de passerer – ingen takeoff / landing. Hold flyene høyt. Bruk helst spotter.

3. Med flere enn tre aktive piloter til stede, skal en av disse utpekes til "stedlig leder". Stedlig leder er stedfortreder for klubbens sikkerhetsansvarlige og skal påse at sikkerhetsreglene overholdes. Det er et krav at NLFs Handlingsplan ved ulykker er tilgjengelig.

4. Det er bare tillatt å bruke lette og støysvake elektrodrevne luftfartøy, unntaksvis fly og droner over 2 kg og helikopter over 65 cm rotordiameter. Vi bruker ikke støyende høyturtallsmotorer. Vis ekstra varsomhet med bruk av raske modeller.

5. Alle aktive piloter skal stå samlet på EN standplass som er markert nord for depotområdet. Bruk av spottere anbefales.

6. Det skal ropes – avgang/takeoff og landing med retning. Ingen lavflyging unntatt ved landingsrunder. Hold luftfartøyene høyt når det ferdes folk og dyr i området.

7. Ingen flyging over Sørkedalsveien eller depotområdet. Landinger skal bare utføres fra retning nord og syd i god avstand fra standplass.

8. Maks tre luftfartøy i luften samtidig; seilfly som holdes høyt kan tillates i tillegg. Flymønster skal avtales mellom pilotene. Blandet flyvning med fly og helikopter/droner er ikke ønskelig. Piloter som ønsker å fly alene, skal respekteres.

9. Vær hjelpsom mot nye og uerfarne piloter.

10. Vær imøtekommende overfor ryttere, turgåere og publikum. Gjør PR for klubben og idretten vår.

11. Avreise. Rydd opp og forlat området i bedre stand enn da du kom. Meld inn rapporteringspliktige hendelser.

**NLFs handlingsplan ved ulykker**

* Øyeblikkelige tiltak og varsling

Gi førstehjelp. Ring 113 om nødvendig. Når det ikke er akutt/står om liv, men hjelpen ikke kan vente, ringes 116 117.

Politiet varsles ved alvorlige ulykker (tlf. 112)

For øvrig varsles: NLF: Jon Gunnar Wold (tlf. 416 30 374) eller

Asle Sundbo (tlf. 404 85 727)

Styreleder: Tom Venstad (tlf. 949 87 875)

* Sikre ulykkesstedet hvis mulig.
* Vakter holder uvedkommende unna.
* Varsle pårørende
* Ingen uttalelser til media eller andre. Vis til NLF.
* Skriv ned det som skjedde, hendelsesforløp etc. Dette er private notater som ikke skal utleveres.
* Ingen politiavhør uten NLF bistand.
* Bogstad friområde ligger 300m nord for Bogstad hovedgård langs Sørkedalsveien. GPS: 59.58.33N, 10.37.28Ø

1. Bestemmelser for sivil luftfart - forskrift 1. januar 2016 [↑](#footnote-ref-1)